
FORSKRIFT OM SKOLEREGLER FOR GRUNNSKOLEN I FLEKKEFJORD
Forskriften er fastsatt av bystyret i Flekkefjord kommune, 30.05.2024, sak 31/24, med hjemmel i «Lov om grunnskoleopplæringa og den vidaregåande opplæringa (opplæringslova)» av 9. juni 2023 nr 30, § 10-7 § 13-1.

Forskrift om skoleregler skal vise elever, foresatte og ansatte hva som er elevenes rettigheter og plikter på skolen, hvilke regler som gjelder for orden og oppførsel, hva som ikke er tillatt og hvilke sanksjoner brudd på disse reglene kan gi. 
Forskriften skal også vise hvordan skoledemokratiet i Flekkefjordskolen kan organiseres.

§ 1. Målet med skolereglene
Skolereglene skal gjøre skolen til et godt sted å være.
Skolereglene skal bidra til at elevene trives og lærer på skolen.
Skolereglene skal bidra til å skape en trygg og forutsigbar skolehverdag.
§ 2. Hvem gjelder reglene for 
Reglene gjelder for alle elever ved grunnskolene i Flekkefjord.
§ 3. Hvor og når gjelder reglene
Reglene gjelder på skolen, på turer med skolen, på skoleveien og i skoleskyssen.
Reglene gjelder i skoletiden, i leksehjelpen, i SFO og på skolearrangement/aktiviteter i skolens regi.
Reglene gjelder i det digitale rommet.
Reglene gjelder også utenfor skoletiden, når det som skjer har betydning for hvordan vi har det sammen på skolen.
[bookmark: _Hlk165362048]§ 4. Rettigheter
Dette er elevenes rettigheter på skolen:
a. Å ha det trygt og godt
b. Å bli møtt med tillit og respekt
c. Å uttrykke egne meninger og bli lyttet til
d. Å delta aktivt i opplæringen
e. Å delta i skoledemokratiet
f. Å være med og påvirke skolehverdagen 
g. Å få god og tilpasset opplæring 
h. Å få hjelp om en strever med å følge skolereglene
i. Å få hjelp om en strever med å komme på skolen
§ 5. Plikter 
Dette er elevenes plikter på skolen:
a. Å bidra til at andre har det trygt og godt på skolen 
b. Å møte andre med vennlighet og respekt
c. Å møte til undervisningen til rett tid, på rett sted og med riktig utstyr
d. Å delta aktivt i opplæringen og gjøre en god innsats
e. Å rette seg etter beskjeder fra ansatte på skolen
f. Å la andres eiendeler være i fred
g. Å følge skolereglene
§ 6. Regler for god orden
Dette er god orden:
a. Å møte til undervisningen i rett tid
b. Å ha med nødvendig utstyr og ha skolesakene i orden
c. Å gjøre skoleoppgaver og levere arbeidet i rett tid
d. Å være oppmerksom i timene og delta så godt du kan
e. Å ta godt vare på skolens utstyr og inventar
§ 7. Regler for god oppførsel
Dette er god oppførsel:
a. Å ta hensyn til og vise respekt for andre
b. Å være vennlig og inkluderende
c. Å vise respekt for læringen og bidra til arbeidsro
d. Å bidra positivt i skolemiljøet 
e. Å være på skolens områder i skoletiden
§ 8.  Dette er ikke tillatt
Det er ikke tillatt:
a. Å forstyrre undervisningen
b. Å plage, utestenge eller mobbe andre
c. Å krenke, true eller bruke vold mot andre
d. Å ta andre sine ting uten lov
e. Å stjele eller misbruke en annens brukernavn eller passord
f. Å publisere bilder av andre uten deres tillatelse
g. Å gi seg ut for å være en annen enn den man er eller stjele en annens identitet
h. Å jukse eller prøve å jukse
i. Å ha med, bruke, omsette eller være påvirket av rusmidler
j. Å ha med farlige eller ulovlige gjenstander
k. Å drive hærverk
l. Å bruke stygge ord eller negativt kroppsspråk
m. Å bruke mobiltelefoner, smartklokker og andre private kommunikasjonsmidler i skoletiden
§ 9. Tiltak ved brudd på skolereglene
Brudd på skolereglene kan føre til disse reaksjonene: 
a. Samtale med eleven
b. Samtale med eleven og foreldre
c. Inndragning av gjenstander
d. Pålegg om å utbedre skader
e. Annullering av prøver eller eksamen ved juks eller forsøk på juks
f. Dersom elever bruker mobiltelefon, smartklokke eller andre private kommunikasjonsmidler i skoletiden, kan skolen ta fra elevene disse for resten av skoledagen. Elevene skal da få tilbake sine eiendeler når de skal forlate skolen/SFO samme dag
g. Bortvisning fra enkelttimer eller resten av dagen (elever på 1.-10.trinn)
i. Bortvisning opp til tre dager (elever på 8.-10.trinn)
Skolen kan ikke bruke andre tiltak ved brudd på skolereglene enn de som er fastsatt i denne forskriften. 
Tiltakene skolen iverksetter, skal stå i et rimelig forhold til regelbruddet.
§ 10. Saksbehandling ved brudd på skolereglene
I alle saker om brudd på skoleregler, skal hensynet til elevens beste være grunnleggende. Elevens rett til medvirkning skal ivaretas. Krav om god saksbehandling er også grunnleggende.
Regler for god saksbehandling
a. Reaksjoner ved brudd på skolereglene skal bygge på en konkret og individuell vurdering, og de skal være forholdsmessige. Alvorlighetsgrad og gjentakelse skal ha betydning for valg av tiltak.
b. Eleven skal få anledning til å uttale seg før det tas en avgjørelse.
c. Skolen skal dokumentere vurderinger og beslutninger som tas etter denne forskriften.
d. Rektor fatter vedtak etter dette reglementet, med mindre annet er fastsatt.
Saksbehandling ved bortvisning
Bortvisning skal følge bestemmelsene om bortvisning i Opplæringsloven §13-1. Før eleven vises bort, skal skolen vurdere andre tiltak. Bortvisning skal ikke gjøres dersom mindre inngripende tiltak er tilstrekkelige. Foreldre skal varsles før en elev blir vist bort for resten av dagen eller lenger.
Rektor vedtar bortvisning etter å ha rådført seg med elevens lærer. Lærer kan få delegert myndighet til å vise bort elever fra egen undervisning, men ikke mer enn to klokketimer. Skolens ledelse skal i slike tilfeller informeres så snart som mulig.
Avgjørelse om bortvisning for resten av dagen eller lenger, er å anse som enkeltvedtak. Saksbehandlingsreglene i forvaltningsloven gjelder, blant annet om begrunnelse, orientering og klagerett.  
§ 11. Fravær
Eleven skal være til stede under opplæringen hvis ikke annet er avtalt med skolen.
Foreldre skal gi skolen beskjed hvis eleven er syk eller borte fra skolen av andre grunner. 
Flekkefjord kommune har egne rutiner for oppfølging av fravær. Opplæringsloven § 10-6 er tydelig på kommunens plikt til å følge opp fravær. 
Det vises også til Flekkefjord kommune sin forskrift om permisjon fra opplæringen.                                               
§ 12. Skolen, trinnet og klassen sine regler
Skolen kan fastsette egne lokale skoleregler som utdyper, utfyller og konkretiserer reglene i denne forskriften. 
Å fastsette egne regler i klasser, på trinnet og på skolen, er en viktig oppgave for skoledemokratiet.
Lokale regler skal handle om det som oppleves viktigst for elevene på den enkelte skole, klasse eller trinn. 
Det må ikke bli så mange regler at det blir vanskelig å holde oversikten og etterleve reglene.
Reglene skolen lager, kan ikke innskrenke rettighetene elevene har etter kommunens skoleregler.
§ 13. Skoledemokratiet
Skolen skal hjelpe elevene i arbeidet med skoledemokratiet, jf. opplæringsloven §10-4.
Skolen skal ha et elevråd som er valgt av elevene, og foreldrene skal ha et arbeidsutvalg som er valgt av foreldrene. Jf. § 10-5 i opplæringsloven. 
Opplæringsloven åpner for at både elever og foreldre kan velge å organisere seg på andre måter.
§ 14. Vurdering av orden og oppførsel
a. Orden og oppførsel skal vurderes ut fra skolereglene. Reglene for orden står i § 6, og reglene for oppførsel står i § 7. Hva elevene kan eller mestrer i fagene, skal ikke tas med i denne vurderingen.
b. Vurdering i orden og oppførsel skal bidra til at elevene lærer sosiale ferdigheter, og at skolemiljøet blir trygt og godt. 
c. I vurderingen skal det tas hensyn til elevenes forutsetninger. Det skal ikke legges avgjørende vekt på enkelthendelser, med mindre de er særlig klanderverdige eller grove.
§ 15. Når trer reglene i kraft
Reviderte forskrifter trer i kraft etter at høringsprosess og saksbehandling er ferdigstilt, høsten 2026.

